Ọo ya bụ,
whẹ kpụta Jisọsu whẹ l'iya lịru tụgbushia,
ọ bụru iya vu oswebe iya ono jeye whẹ rwua ẹka ọbu,
l'eekuje “Ọkpokoro ishi.”
Iwhe l'eekuje ẹka ono l'okfu Arámayiku bụ Gọlugóta.
Ọ bụru l'ẹka ono bẹ whẹ kpọpyaberu iya l'oswebe.
Whẹ kpọpyabekwawho unwoke labọ ọdo l'ẹka ono,
kpọpya-begee whẹ iche iche;
onye lanụ l'ẹka iya ọwaa,
onye ọwhu l'ẹka iya ọwhu.
Jisọsu nọdu whẹ l'echi.
Páyileti bya edekwawho iwhe edede kfube l'eli oswebe ono.
Iwhe ọbu,
o deru bụ:
JISỌSU,
ONYE NÁZARETU,
EZE NDU JU.
Igweligwe ndu Ju gụa iwhe ono,
o deru ono nkele ẹka ọbu,
a kpọpyaberu Jisọsu ọbu dụkube mkpụkpu ono ntse.
Okfu,
e gude dee ya bụru Arámayiku mẹe Látinu mẹe Giríku.
Ọo ya bụ,
ndu ishi ndu l'agbajẹ ẹja nụ Chileke mẹe ndu Ju bya asụ Páyileti:
“Be edeshi lẹ nwoke-e bụ Eze ndu Ju.
Iwhe l'ii-dechia bụ lẹ:
Nwoke-e sụru l'ọo yẹbedua bụ Eze ndu Ju.”
Páyileti sụ:
“Iwhe mu deru bẹ mu dewaru.”
Ọo ya bụ,
ndu ojọgu ono kpọpya-begelewho Jisọsu l'eli oswebe ono,
whẹ bya achịta uwe iya l'ooyeje l'ẹhu kee ụzo ẹno;
onye ọwhu nọnu lẹ ndu ojọgu ono,
ya ahata ụzo lanụ.
Whẹ bya achịtakwawho eze uwe ime ẹhu iya.
Ọwhube ono bụ uwe mkpẹelanu,
l'ẹte adụa ẹka a gbagbabẹru iya agbagbabẹ m'ọo l'ẹka lanụ;
e shizhiawho l'imeli kwee uwe mkpẹelanu ono byeye l'ụzo alị.
Ọo ya bụ,
ndu ojọgu ono sụ onwowhe:
“T'anyi ba alakakwa uwe-e alaka,
t'anyi tụa ido marụ onye l'achịta iya nụ.”
Iwhe ono tụkoru mekota,
e shi nno iwhe e deru l'ẹkwo Okfu Chileke vụkota,
bu iwhe e deru sụ:
“Whe kekashiru uwe mu l'ime onwowhe,
O be l'ọwhube uwe ọwhu mu l'eyeje l'ime ẹhu,
whẹ tụa ido tẹ whẹ marụ onye l'a-chịta iya nụ.”
O noo iwhe ndu ojọgu ono meru ndono.
Ndu kfụru lẹ mgboro oswebe Jisọsu ono nteke ono bụ ne iya mẹe nwune ne iya nke nwanyị mẹe Méri nyee Kulọ́pasu mẹe Méri Mágudala.
Jisọsu whụlewho ne iya mẹe onye ono,
l'etso ụzo iya,
o yeru obu gẹ whẹ kfụkube ẹka ono,
ọ sụ ne iya:
“Nwanyị,
lekwa nwa ghu nwoke.”
Ọ sụkwawho onye ono,
l'etso ụzo iya:
“Lekwa ne ghu.”
Shitalekwawho mbọku ono,
onye ono,
l'etso ụzo Jisọsu ono duta Méri lashia ibe iya yẹle iya je eburu.
E megelewho,
Jisọsu marụ l'iwhe lile gvụkotawaru ntaa.
Ọo ya bụ ọ sụ:
“Ẹgu mini l'agụkwa mu.”
Iwhe ono b'o kfuru nggẹ iwhe e deru l'ẹkwo Okfu Chileke a-vụkota g'e deru iya.
O nweruwho nwa ite sụru l'ẹka ono mmẹe vayịnu,
shihuru ụka jiru eji.
Ọo ya bụ,
whẹ bya ewota sapo tsẹe lẹ mmẹe oshihu-ụka ono,
ọ ngụgole iya whọ;
whẹ bya etsebe iya l'ẹkali oshi ịsopu mabẹ iya t'o rwua ya l'ọnu.
Nteke Jisọsu ngụtaleruwho mmẹe oshihu-ụka ono;
ọ sụ:
“Ọ gvụwaru.”
O whozeta ishi,
ọ bụru iya ọtu-buhu ume.
E megelewho,
ndu Ju je aryọo Páyileti tẹ whẹ je akukwoshia ndu ono,
a kpọpyaberu l'oswebe ono oshi ọkpa,
nke ọwhu l'a-patakọta whẹ pafụ.
Ishi iya bụru lẹ mbọku ono bẹ bụwaa chi -sahụ;
ya abụru mbọku ọtuta-ume.
Whẹ l'emekwa nụ t'odzu ndu ono ba atụko dụ-gee l'eli oswebe ono lẹ mbọku ọtuta-ume ono.
Mbọku ọtuta-ume onona bẹ bụ whẹ eriri eriri.
Ọo ya bụ,
ndu ojọgu ono bya akukwoshia ọkpa onye nke mbụ,
kukwoshikwaawho ọkpa onye ọwhu,
mbụ ndu ono,
a tụkoru whẹ lẹ Jisọsu kpọpyabe.
Whẹ bya erwua ẹka ọwhube Jisọsu nọ,
whẹ whụa l'ọ nwụhuhawaruroo,
whẹ haa ya,
whẹ ta akukwoshihe yẹbedua ọkpa.
Tọ dụ iya bụ l'onye ojọgu lanụ agbashilekwawho wota arwa iya nma Jisọsu lẹ mgburẹku.
E jia ekfu,
mmee yẹle mini shi iya l'ẹka ono alwa patapata.
Ọo onye whụkotaru iwhe lile-e nteke l'ọnwu bẹ tụru ọnu iwhe ọ whụru.
Iwhe ono,
o kfuru tụkoru bụkotaru ọkpobe-okfu,
yẹbedua l'onwiya makwarụwho l'ọo ire-lanụ bẹ ya l'ekfu.
Ọo ya bụ,
t'unubẹdua l'onwunu kwetakwawho.
Iwhe lile ono mekotaru nke ọwhu iwhe e deru l'ẹkwo Okfu Chileke l'a-vụkota lẹge e deru iya.
Ọ sụru:
“Ọ tọ dụkwa ọkpu,
dụ iya l'ẹhu ọwhu a bya l'a-kukwo akukwo m'ọo nnanụ.”
Tẹmenu o nwekwaru ẹka ọdo,
e deru l'ẹkwo Okfu Chileke sụ:
“Whẹ l'e-gude ẹnya whẹ ele onye ono,
whẹ nmarụ arwa.”